

# Татарстан ел саен үткәрелә торган Бөтенроссия спорт форумын Казанда уздыру инициативасы белән чыга

*23.03.2009*


Татарстан Республикасы ел саен үткәрелә торган Бөтенроссия спорт форумын Казанда уздыру инициативасы белән чыга. Бүген Сочида Россия Президенты каршындагы Физкультура һәм спортны үстерү советының күчмә утырышында чыгыш ясаганда, бу турыда Татарстан Премьер-министры Рөстәм Миңнеханов искәртте.

Татарстанның хөкүмәт башлыгы Россия Президенты Дмитрий Медведевка Казанда Универсиада-2013 объектларын төзү эшенең ничек баруы турында кыскача мәгълүмат бирде. Шуннан соң ул Россия Президенты Дмитрий Медведевка ел саен үткәрелә торган Бөтенроссия спорт форумын уздыру инициативасы белән элегрәк Татарстан Республикасы Президенты Минтимер Шәймиев мөрәҗәгать итүен искәртте.

Әйтик, Минтимер Шәймиев беренче Бөтенроссия спорт форумын 2009 елның октябрендә Казанда үткәрергә тәкъдим иткән була.

“Татарстанлылар 2013 ел Универсиадасына яхшы хәзерләнеп, аны югары дәрәҗәдә уздырырга омтылалар”, - диде Рөстәм Миңнеханов. Аның сүзләренә караганда, спорт форумнарын үткәрү дөньякүләм дәрәҗәдәге спорт ярышларына нәтиҗәле әзерләнүнең бер формасы булачак.

*Татарстан Республикасы Министрлар Кабинеты матбугат хезмәте*
Татарстан ел саен үткәрелә торган Бөтенроссия спорт форумын Казанда уздыру инициативасы белән чыга